wickkiey/tamil-wikipedia-chunked huggingface dataset:
# எச். வி. ஆர். அய்யங்கார்

**எச். வி. ஆர். அய்யங்கார்** ( Haravu Venkatanarasimha Varadaraja Iyengar) என்பவர் இந்திய ரிசர்வ் வங்கியின் ஆறாவது ஆளுநராக மார்ச்சு 1957 முதல் 1962 பிப்ரிவரி வரை பதவி வகித்தவர்.
# எச். வி. ஆர். அய்யங்கார்

## பணிகள்

இந்திய சிவில் சேவைப் பணியில் சேர்ந்த எச் வி ஆர் அய்யங்கார் மாநில வைப்பகத் தலைவராகவும் பணியாற்றியுள்ளார்.
இவர் ரிசர்வ் வங்கியில் ஆளுநராக இருந்த காலகட்டத்தில் இந்திய அரசு அணா, பைசா என்ற நாணய முறையிலிருந்து புதிய தசம முறைக்கு மாற்றியது.  இவருக்கு இந்திய அரசு பத்ம விபூசண் விருது வழங்கிக் கவுரவித்தது
# எச். வி. ஆர். அய்யங்கார்

## எழுத்துப்பணி

தம் பணி ஓய்வுக்குப் பிறகு பொருளியல் மற்றும் வங்கிப் பொருளியல் தொடர்பான கட்டுரைகள் எழுதிவந்தார். 2002 ஆம் ஆண்டில் இவரது நூற்றாண்டை ஒட்டி அக்கட்டுரைகளை மகள் இந்திராவும் மருமகன் பிபின் படேலும் தொகுத்து, ஒரு நூலாகப் பதிப்பித்து வெளியிட்டார்கள்.
# பொட்டாசியம் சயனைடு

**பொட்டாசியம் சயனைடு** (*Potassium cyanide*) என்பது KCN என்ற மூலக்கூறு வாய்ப்பாடு உடைய ஒரு வேதிச் சேர்மம் ஆகும். இந்த நிறமற்ற படிக உப்பின் தோற்றம் சர்க்கரையை ஒத்துள்ளது, நீரில் அதிகளவு கரையும் திறன் உடையது. தங்கச் சுரங்கம், கரிமச் சேர்மங்கள் தொகுத்தல், மற்றும் மின் முலாம் பூசுதல் இவற்றி்ல் பெருமளவில் KCN பயன்படுத்தப்படுகிறது. அணிகலன்களை வேதிக் கலவையில் மூழ்கி மெருகேற்றலிலும் இது பயன்படுத்தப்படுகிறது.  
பொட்டாசியம் சயனைடு மிகவும் நச்சுத்தன்மை உடையதாகும். ஈரப்பதமுள்ள திண்ம KCN ஐ நீரார்பகுக்கும் போது சிறிதளவு ஐதரசன் சயனைடு வெளிவருகிறது. இது கசப்பான வாதுமை மணமுடையது. அனைவராலும் இதனை அறியமுடிவதில்லை. இதனை அறிவது மரபணு சார்ந்த பண்பாக உள்ளது.  
பொட்டாசியம் சயனைடின் சுவை என்பது காரத்துடன், எரியும் உணர்வினை கொண்டதாக விவரிக்கப்படுகறது.
# பொட்டாசியம் சயனைடு

## உற்பத்தி

நீர்த்த பொட்டாசியம் ஐதராக்சைடு கரைசலுடன் ஐதரசன் சயனைடு சேர்த்து வெற்றிடத்தில் ஆவியாக்கப்பட்டு KCN உற்பத்தி செய்யப்படுகிறது.  
:HCN + KOH → KCN + H<sub>2</sub>O  
அல்லது பொட்டாசியம் ஐதராக்சைடு உடன் பார்மமைடு சேர்க்கும் போது KCN பெறப்படுகிறது.:  
:HCONH<sub>2</sub> + KOH → KCN + 2H<sub>2</sub>O  
சுமார் 50,000 டன் பொட்டாசியம் சயனைடு வருடாந்திர உற்பத்தி செய்யப்படுகிறது.  
K<sub>4</sub>[Fe(CN)<sub>6</sub>] → 4 KCN + FeC<sub>2</sub> + N<sub>2</sub>
# பொட்டாசியம் சயனைடு

## கட்டமைப்பு

நீர்த்த கரைசலில் KCN, பொட்டாசியம் (K<sup>+</sup>) அயனிகளாகவும் மற்றும் சயனைடு (CN<sup>−</sup>) அயனிகளாகவும் பிரிகையடைகிறது. சுற்றுச்சூழல் அழுத்தம் மற்றும் வெப்பநிலையில் நிலையான திட வடிவத்தைப் பெற்ற KCN, சோடியம் குளோரைடு போன்றே கனசதுர படிக அமைப்பினைக் கொண்டு ஒவ்வொரு பொட்டாசியம் அயனிகளும் ஆறு சயனைடு அயனிகளால் சூழப்பட்டுள்ளது.சயனைடு அயனிகள் ஈரணு மூலக்கூறாக இருப்பினும், குளோரைடை விட குறைவான சமச்சீர் வடிவத்தைப் பெற்று, வேகமாக சுழற்சிக்கு உட்பட்டு கோள வடிவத்தைப் பெறுகிறது.குறை வெப்பநிலை மற்றும் உயர் அழுத்தத்தில், இந்த தடையற்ற சுழற்சி தடைசெய்யப்படுகிறது இதன் விளைவாக சயனைடு அயனிகள் குறைந்த சமச்சீர் படிக அமைப்பைப் பெறுகின்றன.
# பொட்டாசியம் சயனைடு

## பயன்பாடுகள்

- கரிமச் சேர்மங்கள் தொகுப்பு வினைகளில், நைட்ரைல்கள் மற்றும் கார்பாக்சிலிக் அமிலங்களை தயாரிப்பதற்கு பெருமளவு KCN மற்றும் சோடியம் சயனைடு (NaCN) பயன்படுத்தப்படுகின்றன. குறிப்பாக வான் ரிக்டர் வினைகளில் பயன்படுத்தப்படுகின்றன. ஐடன்டோன்சு (hydantoins) தொகுப்பு வினைகளில் அம்மோனியம் கார்பனேட்டு முன்னிலையில் ஆல்டிகைடு அல்லது கீட்டோடன் போன்ற கார்பனைல் சேர்மங்கள் வினைபுரிந்து பயன்மிக்க தொகுப்பு இடைநிலைப் பொருட்களைத் தருகின்றன.
- ஈரத்தட்டு கூழ்ம செயல்முறையில் புகைப்படத் திருத்தம் செய்வதற்கு KCN பயன்படுத்தப்படுகிறது.. KCN மேம்படுத்திகளால் கரையாததாக தயாரிக்கப்படாததால் வெள்ளியில் கரைகிறது.நவீன ஈரத்தட்டு புகைப்படக்காரர்கள் குறைவான நச்சுக் கருவிகளைத் தேர்ந்தெடுக்கலாம்,பெரும்பாலும் குறைந்த நச்சுத்தன்மை உடைய சோடியம் தயோசல்பேட்டு தேர்வுசெய்யப்படுகிறது. ஆனால் KCN இன்றும் பயன்படுத்தப்படுகிறது.
# பொட்டாசியம் சயனைடு

## பயன்பாடுகள்

### பொட்டாசியம் தங்க சயனைடு

தங்க சுரங்கத்தில்,ஆக்சிஜன் (பொதுவாக சுற்றியுள்ள காற்று) மற்றும் தண்ணீர் முன்னிலையில் தங்க உலோகத்தில் இருந்து KCN நீரில் கரையக்கூடிய **பொட்டாசியம் தங்க சயனைடு** உப்பு (அல்லது **தங்க பொட்டாசியம் சயனைடு**) மற்றும் பொட்டாசியம் ஐதராக்சைடுகளைத் தருகிறது.  
:4 Au + 8 KCN + O<sub>2</sub> + 2 H<sub>2</sub>O → 4 K[Au(CN)<sub>2</sub>] + 4 KOH  
இம்முறையைப் போன்றே சோடியம் தங்க சயனைடு (NaAu(CN<sub>2</sub>)), NaCN லிருந்து தயாரிக்கப்படுகிறது.  
:4 Au + 8 NaCN + O<sub>2</sub> + 2 H<sub>2</sub>O → 4 Na[Au(CN)<sub>2</sub>] + 4 KOH
# பொட்டாசியம் சயனைடு

## நச்சுத்தன்மை

பொட்டாசியம் சயனைடு என்பது செல்லுலார் சுவாசத்தினை தடைசெய்கிறது. இது மைட்டோகாண்ட்ரியல் சைட்டோக்ரோம் சி ஆக்சிடேசு மீது செயல்படுவதன் விளைவாக ஆக்சிசனேற்ற பாஸ்போரிலேசனை தடுக்கிறது. காற்றில்லா வளர்சிதை மாற்றத்தின் விளைவாக லாக்டிக் அசிடோசிஸ் உருவாகிறது. ஆரம்பத்தில், கடுமையான சயனைடின் நச்சுத்தன்மை பாதிக்கப்பட்டவருக்கு சிவப்பு அல்லது சிவப்பு நிறத்தை ஏற்படுத்துகிறது, ஏனெனில் திசுக்கள் இரத்தத்தில் ஆக்சிசன் பயன்படுத்த முடியாததேயாகும். பொட்டாசியம் மற்றும் சோடியம் சயனைடுகளின் விளைவுகள் ஒரே மாதிரியானவையாகும், மேலும் சயனைடை உட்கொண்ட ஒரு சில நிமிடங்களுக்குள்ளே நச்சு அறிகுறிகள் தோன்றி பாதிக்கப்பட்டவர் தனது நனவுநிலைைய இழந்து, இறுதியில் மூளை மரணம் ஏற்படுகிறது. இந்த காலகட்டத்தில் பாதிக்கப்பட்டவருக்கு வலிப்பு ஏற்படுகிறது. பெருமூளை இரத்தப்போக்கு காரணமாக மரணம் ஏற்படுகிறது.  
பொட்டாசியம் சயனைடுக்கான மரண அபாயம் 200-300 மிகி ஆகும். இதனை உட்கொள்ளும்போது அதன் நச்சு வயிற்றின் அமிலத்தன்மையைப் பொறுத்தது. ஏனென்றால் அமிலத்துடன் ஐதரசன் சயனைடு வினைபுரிந்து, சயனைடு போன்ற கொடிய வடிவமாக மாறிவிடுகிறது. கிரிகோரி ரஸ்புடின் பிழைத்ததன் காரணம், பொட்டாசியம் சயனைடு நச்சுத்தன்மை உடையது எனினும், அவரது வயிற்று அமிலத்தன்மை அசாதாரணமாக குறைந்ததேயாகும்.  
இளம் பொசுனியா அமைப்பின் உறுப்பினர்கள், மற்றும் பிரபலமான பிரபலங்களான இர்வின் ரோமெல், இட்லரின் நீண்டகால தோழர் இவா பிரான், ஜோசப் கோயபெல்ஸ், ஐன்ரிச் இம்லர், எர்மன் கோரிங், இரண்டாம் உலகப் போரின் போது பிரித்தானிய உளவாளிகள் (தற்கொலை மாத்திரைகள் பயன்படுத்தினர்), கணினி அறிவியலாளர் அலன் டூரிங், பாலிமர் வேதியியலாளர் வாலஸ் கேராதர்சு, 19 ஆம் நூற்றாண்டின் செருமானிய வேதியியலாளர் விக்டர் மேயர், ஜோன் பி. மெக்லெமோ (S- நகரம் போட்காஸ்டின் பொருள்), மக்கள் கோயில் போன்ற பல்வேறு மத வழிபாட்டு தற்கொலைகள், தென்மார்க்கு எழுத்தாளர் குஸ்டாவ் வைட் மற்றும் விடுதலைப் புலிகள், ஆர்வர்டில் நோபல் பரிசு பெற்ற வேதியியலாளர் ஈ.ஜே.கோரி ஆய்வகத்தில் உள்ள மாணவரான ஜேசன் அல்ட்டோம் போன்ற பல முக்கிய நபர்கள் பொட்டாசியம் சயனைடு பயன்படுத்தி கொல்லப்பட்டனர் அல்லது தற்கொலை செய்து கொண்டனர்.  
HCN புகை வெளிவந்த சில நொடிகளிலே பூச்சிகளால் உறிஞ்சப்பட்டு அவை கொல்லப்படுவதால் நிபுணத்துவம் வாய்ந்த நுண்ணுயிரியலாளர்களால் சாடிகளில் சேகரித்துப் பயன்படுத்தப்படுகிறது.
# வினைவேகச் சமன்பாடு

ஒரு வேதிவினையின் **வினைவேகச் சமன்பாடு** (Rate equation) அல்லது **வினைவேக விதி** (Rate law) என்பது வினைவேகத்தையும் வினைபடுபொருள்களின் செறிவையும் (அல்லது அழுத்தத்தையும்) இணைக்கும் ஒரு சமன்பாடு ஆகும். இச்சமன்பாட்டில் வினைவேகக் கெழு என்னும் மாறிலிகளும் இருக்கும்.  
பல வகையான வேதிவினைகளுக்கும் வினைவேகச் சமன்பாட்டை அடுக்கு விதி கொண்டு குறிக்கலாம்.  
: <math>r\; =\; k[\mathrm{A}]^x[\mathrm{B}]^y</math>  
இதில் [A] என்பதும் [B] என்பதும் முறையே அப்பொருள்களின் செறிவைக் குறிக்கும். (மோல்&nbsp;லிட்டர்<sup>−1</sup>)  
*x, y* என்பவை பரிசோதனையின் மூலம் நிர்ணயிக்கப்படுகின்றன. *k* என்பது வினைவேக மாறிலியாகும். இதன் மதிப்பு வெப்பநிலை, பரப்பு, அயனிய ஆற்றல், ஆகியவற்றைப் பொறுத்து அமையும்.
# வினைவேக மாறிலி

வேதி வினைவேகவியலில் **வினைவேக மாறிலி** (Reaction rate constant) அல்லது **வினைவேகக் கெழு** (Reaction rate coefficient), *k*, என்பது வேதிவினையின் வேகத்தைக் குறிக்கும் ஒரு மாறிலியாகும்.  
A, B என்னும் இரண்டு வினைபடுபொருள்கள் வேதிவினையின் காரணமாய் C என்னும் வினைவிளைபொருளை விளைவிக்கிறது என்றால்,
:*a*&nbsp;A + *b*&nbsp;B → *c*&nbsp;C  
வினைவேகத்தைப் பின்வரும் சமன்பாட்டின் மூலம் குறிக்கலாம்.  
:<math>r = k(T)[\mathrm{A}]^m [\mathrm{B}]^{n}</math>  
இங்கே *k*(*T*) என்பது வினைவேக மாறிலியாகும். அது வெப்பநிலையைப் பொறுத்து மாறும் இயல்புடையதாகும். [A] மற்றும் [B] வினைபடுபொருள்களின் செறிவைக் குறிக்கும். *m,n* என்பவை பரிசோதனையின் வழியாகக் கண்டறியலாம்.
# மான்செஸ்டர் குண்டுவெடிப்பு 2017

ஐக்கிய இராஜ்ஜியத்தின் மான்செஸ்டர் நகரில் இசைக்கச்சேரி நடந்த *மான்செஸ்டர் அரீனா* பகுதியில் நடந்த குண்டு வெடிப்பில் 22 பேர் கொல்லப்பட்டனர் மேலும் 59 பேர் காயமடைந்தனர்.
# மான்செஸ்டர் குண்டுவெடிப்பு 2017

## தாக்குதல்

22 மே, 2017 அன்று உள்ளூர் நேரப்படி 22:33 மணியளவில் 21,000 பார்வையாளர்களைக் கொண்ட இசைக்கச்சேரி முடிந்ததும் நடந்த இத்தாக்குதல் ஒரு தீவிரவாதத் தாக்குதல் என சந்தேகிக்கப்படுகிறது.
# மான்செஸ்டர் குண்டுவெடிப்பு 2017

## பாதிக்கப்பட்டோர்

இத்தாக்குதலில் பொதுமக்கள் 22 மற்றும் தாக்குதல்தாரி ஒருவர் உட்பட 23 பேர் மரணமடைந்தனர். பொதுமக்களில் குழந்தைகள் உட்பட 59 பேர் காயமடைந்தனர்.
# மான்செஸ்டர் குண்டுவெடிப்பு 2017

## தாக்குதல்தாரி

இத்தாக்குதலை நடத்தியவர் லிபிய வம்சாவளியைச் சார்ந்த *சல்மான் அபிடி* (Salman Abedi), 22 வயதுடைய இவர் ஐக்கிய இராஜ்ஜியத்தைப் பிறப்பிடமாகக் கொண்டவர் ஆவார். தாக்குதல்தாரி தற்கொலைக் குண்டை வெடிக்கச் செய்ததின் மூலம் தனியாக இத்தாக்குதலை மேற்கொண்டார் என காவல்துறை தெரிவித்தது.
# மான்செஸ்டர் குண்டுவெடிப்பு 2017

## பின் நிகழ்வுகள்

இக்குண்டுவெடிப்பை தீவிரவாதச் செயலாகக் கருதுவதாக காவலர்கள் தெரிவித்தனர். 7 ஜீலை 2005 ம் ஆண்டிற்குப் பின்னர் நடத்தப்பட்ட மோசமான தாக்குதலாக இது கருதப்படுகிறது. அமெரிக்க அதிகாரிகள் இத்தாக்குதலைத் தீவிரவாதத் தாக்குதலாகக் கருதுவதாக தகவல் வெளியாகியுள்ளது. தாக்குதல் நடந்த இடத்தின் அருகிலுள்ள *மான்செஸ்டர் விக்டோரியா தொடருந்து நிலையம்* அதன் சேவைகளை ரத்து செய்து, பொதுமக்கள் வெளியேற்றப்பட்ட பின்னர் உடனடியாக மூடப்பட்டது.
# பத்மசா நாயுடு

**பத்மசா நாயுடு**( Padmaja Naidu 1900-2 மே 1975) என்பவர் இந்தியத் தேசியக் காங்கிரசின்பிரமுகரும் சரோசினி நாயுடுவின் மகளும் ஆவார். தமது 21 ஆம் அகவையில் இந்தியத் தேசியு காங்கிரசில் சேர்ந்த பத்மசா 1920 இல் நடந்த ஒத்துழையாமை இயக்கத்தில் இணைந்தார்.
# பத்மசா நாயுடு

## பதவிகள்

இந்தியா விடுதலை அடைந்த பின்னர் மேற்கு வங்க ஆளுநராக அமர்த்தப்பட்டார். 1956 முதல் 1967 வரை இப்பதவியில் இருந்தார்.
சவகர்லால் நேருவுடன் அன்புடனும் நெருக்கமாகவும் இருந்தார். செஞ்சிலுவைச் சங்க இயக்கத்தில் ஈடுபடுத்திக் கொண்டார்.
வங்க தேசப் போரின்போது போர் அகதிகளுக்கு இவர் தலைமையில் செஞ்சிலுவை சங்கம் உதவிகள் செய்தது.  
பாரத் சேவக் சமாஜ், அனைத்திந்திய கைவினைப்பொருள்கள் போர்டு, மற்றும் நேரு நினைவு நிதி போன்ற அமைப்புகளில் பொறுப்பு வகித்திருந்தார்.
# பத்மசா நாயுடு

## நினைவு கூர்தலும் விருதும்

டார்சிலிங்கில் உள்ள இமாலய விலங்கியல் பூங்காவுக்கு இவரது நினைவைப் போற்றும் வகையில் இவருடைய பெயரைச் சூட்டியுள்ளார்கள்.
1962 ஆம் ஆண்டில் இவருக்கு பத்ம விபூசண் விருது வழங்கப்பட்டது.
# பள்ளிகளில் உயிரியளவியல்

**பள்ளிகளில் உயிரியளவியல்** (*Biometrics In Schools*) என்பது பள்ளிகளில் உயிரியளவுகள் முறையில் தனித்துவமான உடல் ரீதியான அல்லது நடத்தை பண்புகளைக் கொண்டு, தானாகவே தனிநபர்களை அடையாளம் காண பயன்படுத்தப்படும் அமைப்பு முறையாகும். இம்முறையில் மின்னணுவியல் முறைப்படி தகவல்களை சேகரித்தல்,பகுப்பாய்வு செய்தல், மற்றும் அளவீடுகளை ஏற்கனவே உள்ள தரவுகளைக் கொண்டு ஒப்பீடு செய்து மிகவும் துல்லியமான அடையாளங்களை கண்டறிதல் ஆகும். மேலும் பள்ளிகளில் நிகழும் அன்றாட செயல்முறைகளை கண்காணிக்கவும், உயிரிய முறையில் அளவீடு செய்து, பெற்ற முடிவுகளைக் கொண்டு பகுப்பு மற்றும் மீளாய்வு செய்து பள்ளி நடைமுறைகளை சீரமைப்பதற்கும் அல்லது தேவையான மாற்றங்களை மேற்கொள்வதற்கும், ஆசிரியர்கள் மற்றும் மாணவர்களின் வருகை உள்ளிட்ட பல்வேறு இனங்களைக் கண்காணிப்பதற்கும் உதவிபுரியும் தொழினுட்பம் இதுவாகும்.
# பள்ளிகளில் உயிரியளவியல்

## பள்ளிகளில் உயிரியளவியல் முறையின் வகைகள்

உலகளவில் உயிரியளவியல் சந்தையில் விரல் ரேகைப் பதிவு தொழினுட்பம் மிகப்பெரிய சந்தையளவைக் கொண்டது. பரவலாக கல்வி உள்ளிட்ட பல தொழிற்துறைகளால் விரல் ரேகைப் பதிவு முறை பின்பற்றப்படுகின்றன. விரல் ரேகைப்பதிவு முறையானது பழமையான, எளிய, நிறுவுவதற்கு எளிமையான, குறைந்தளவு செலவு பிடிக்கக்கூடியதாகும்.
- உள்ளங்கை நரம்பு அடையாளப் பதிவு முறை (palm vein recognition)
- கண்- கருவிழி அடையாளப் பதிவு முறை (iris recognition)
- முக அடையாளப் பதிவு முறை (face recognition)
போன்ற முறைகள் செயல்படுத்தப்பட்டு வருகின்றன என்றாலும், விரல் ரேகைப் பதிவு முறை என்பது அமெரிக்க கல்வி சந்தை உட்பட பல நாடுகளில் மிகவும் பொதுவாக பயன்படுத்தப்படும் தொழினுட்பம் ஆகும் .
# பள்ளிகளில் உயிரியளவியல்

## பள்ளிகளில் உயிரியளவியல் முறையின் வளர்ச்சி மற்றும் முக்கியத்துவம்

வளர்ந்த நாடுகளின் அரசாங்கப் பள்ளிகள் மற்றும் சில தனியார் பள்ளிகள் இந்த முறையை ஏற்கனவே அறிமுகப்படுத்திவிட்ட நிலையில் இந்தியா, போன்ற வளரும் நாடுகளில் தற்போது இம்முறையை நடைமுறைப்படுத்துவதற்கு அரசாங்கங்கள் முனைப்பு காட்டுவதன் மூலம் இதன் முக்கியத்துவத்தை அறிந்து கொள்ள முடியும்..  
அமெரிக்காவின் கல்வித்துறையில் பள்ளிகளில் உயிரியளவியல் முறையானது வளர்ந்து வரும் ஒரு தொழிநுட்பமாகும். டெக்நேவியோ என்ற சந்தை ஆராய்ச்சி அமைப்பின் புள்ளிவிவரப்படி 2014 முதல் 2019 வரை கல்வி உயிரியளவியல் சந்தையில் 23.65% அளவுக்கு (கூட்டு ஆண்டு வளர்ச்சிவீதம் (CAGR)) வளர்ச்சி அடையும் என எதிர்பார்க்கப்படுவதாக தெரிவித்துள்ளது.
# பள்ளிகளில் உயிரியளவியல்

## தமிழகப்பள்ளிகளில் உயிரியளவியல் முறை

இந்தியாவின், தமிழ்நாடு மாநிலத்தில் அரசுப்பள்ளிகளில் உயிரியளவியல் முறையிலான வருகைப்பதிவு நடைமுறைப்படுத்த முயற்சிகள் மேற்கொள்ளப்பட்டுள்ளன. அதன் ஒரு பகுதியாக சோதனை அடிப்படையில் பெரம்பலூர் மாவட்டத்தில் முதல் முறையாக இத்திட்டம் அறிமுகப்படுத்தப்பட்டு செயல்பாட்டில் உள்ளது. மேலும் இத்திட்டத்தை தமிழ்நாடு முழுவதும் நடைமுறைப்படுத்த தமிழ்நாடு அரசு சார்பில் நிதி ஒதுக்கீடுகள் செய்யப்பட்டு இதற்கான வல்லுனர் குழு ஒன்றும் ஏறஏற்படுத்தப்பட்டது..
# பள்ளிகளில் உயிரியளவியல்

## பிற துறைகளில் உயிரளவியல் முறை

உலகம் முழுவதும் பல்வேறு நாடுகள் தங்கள் நாட்டு குடிமக்களுக்கு உயிரியளவியல் முறையிலான தனித்துவமான அடையாள அட்டைகளை வழங்கி வருகின்றன அரசு அலுவலகங்களில் ஊழியர்களின் வருகையை உயிரியளவியல் முறைப்படி பதிவு செய்யவும் முயற்சிகள் நடைபெறுகின்றன . அதுபோல கடவுச்சீட்டு, உணவுப்பொருள் வழங்கள் துறை, பல்வேறு அரசுத்துறை சேவைகளுக்கும் இம்முறை விரிவுபடுத்தப்பட்டுள்ளது பல தனியார் நிறுவனங்கள் தங்களின் ஊழியர்களின் விவரங்களை், வருகைப்பதிவு உள்ளிட்டவற்றை உயிரியளவியல் முறையைில் பதிவு செய்யும் முறைக்கு மாறியுள்ளன.
# கறம்பக்குடி வட்டம்

** கறம்பக்குடி வட்டம்**, தமிழ்நாட்டின் புதுக்கோட்டை மாவட்டத்தில் உள்ள பதினோரு வருவாய் வட்டங்களுள் ஒன்றாகும்.இந்த வட்டத்தின் தலைமையகமாக கறம்பக்குடி நகரம் உள்ளது. இந்த வட்டத்தில் *மலையூர்* மற்றும் கறம்பக்குடி என இரண்டு உள்வட்டங்களும் 50 வருவாய் கிராமங்களும் உள்ளன. இவ்வட்டத்தில் கறம்பக்குடி ஊராட்சி ஒன்றியம் அமைந்துள்ளது.
# கறம்பக்குடி வட்டம்

## மக்கள்தொகை

2011-ஆம் ஆண்டு மக்கள் தொகை கணக்கெடுப்பின்படி இவ்வட்டம் 110,604 மக்கள்தொகை கொண்டது. மக்கள்தொகையில் 54,694 ஆண்களும், 55,910 பெண்களும் உள்ளனர். 24,980 குடும்பங்கள் கொண்ட இவ்வட்ட மக்கள்தொகையில் 86.8% கிராமப்புறங்களில் வாழ்கின்றனர். இவ்வட்டத்தின் எழுத்தறிவு 73.75% மற்றும் பாலின விகிதம் 1,000 ஆண்களுக்கு, 1,022 பெண்கள் வீதம் உள்ளனர். 6 வயதிற்குட்பட்ட குழந்தைகளின் எண்ணிக்கை 13404 ஆகவுள்ளது. குழந்தைகள் பாலின விகிதம், 1000 ஆண் குழந்தைகளுக்கு 927 பெண் குழந்தைகள் வீதம் உள்ளனர். பட்டியல் சமூகத்தினரும், பட்டியல் பழங்குடியினரும் முறையே 29,157 மற்றும் 8 ஆகவுள்ளனர். மக்கள்தொகையில் இந்துக்கள் 90.72%, இசுலாமியர்கள் 5.83%, கிறித்தவர்கள் 3.35% மற்றும் பிறர் 0.09% ஆகவுள்ளனர்.
# பொன்னமராவதி வட்டம்

**பொன்னமராவதி வட்டம்** (*Ponnamaravathi taluk*) தமிழ்நாட்டின் புதுக்கோட்டை மாவட்டத்தில் உள்ள 12 வட்டங்களில் ஒன்றாகும். இந்த வட்டத்தின் தலைமையகமாக பொன்னமராவதி நகரம் உள்ளது.  
இந்த வட்டத்தின் கீழ் காரையூர், அரசமலை, பொன்னமராவதி என 3 உள்வட்டங்களும் 49 வருவாய் கிராமங்களும் உள்ளன
# பொன்னமராவதி வட்டம்

## மக்கள்தொகையியல்

2011-ஆம் ஆண்டு மக்கள் தொகை கணக்கெடுப்பின்படி இவ்வட்டம் 108,479 மக்கள்தொகை கொண்டது. மக்கள்தொகையில் 53,788 ஆண்களும், 54,691 பெண்களும் உள்ளனர். 27,104 குடும்பங்கள் கொண்ட இவ்வட்ட மக்கள்தொகையில் கிராமப்புறங்களில் 88.3% வாழ்கின்றனர். இவ்வட்டத்தின் எழுத்தறிவு 74.36% மற்றும் பாலின விகிதம் 1,000 ஆண்களுக்கு, 1,017 பெண்கள் வீதம் உள்ளனர். 6 வயதிற்குட்பட்ட குழந்தைகளின் எண்ணிக்கை 11444 ஆகவுள்ளது. குழந்தைகள் பாலின விகிதம், 1000 ஆண் குழந்தைகளுக்கு 945 பெண் குழந்தைகள் வீதம் உள்ளனர். பட்டியல் சமூகத்தினரும், பட்டியல் பழங்குடியினரும் முறையே 17,453
மற்றும் 1 ஆகவுள்ளனர். மக்கள்தொகையில் இந்துக்கள் 94.19%, இசுலாமியர்கள் 4.87%, கிறித்தவர்கள் 0.84% மற்றும் பிறர் 0.03%ஆகவுள்ளனர்.
# தி. இலக்குமணப்பிள்ளை

**தி. இலக்குமணப்பிள்ளை** (1864 - 1950) 19 ஆம் நூற்றாண்டில் நாடகத்தமிழ், இசைத்தமிழ் வளர்ச்சிக்குத் தொண்டாற்றியவர்களுள் குறிப்பிடத்தக்கவர்.
# தி. இலக்குமணப்பிள்ளை

## பிறப்பும் இளமையும்

இலக்குமணப்பிள்ளை திருவாங்கூர் மன்னர் அரண்மனையில் கணக்கராகப் பணியாற்றிய திரவியம்-வள்ளியம்மாளுக்கு மகனாக 1864 ஆம் ஆண்டு பிறந்தார். தொடக்கக் கல்வியைத் திண்ணைப் பள்ளியில் பயின்றார். இளம்பருவத்தில் தேவாரப் பாடல்களை மனப்பாடம் செய்து இசையுடன் பாடுவதில் ஆர்வம் கொண்டார். ஐயா பாகவதர் என்பாரிடம் வீணை கற்றார். இவரின் இசைப் புலமை அறிந்த பலரும் இவரிடம் இசை பயின்றனர். தந்தையைப் போலவே இவரும் திருவனந்தபுரம் அரசாங்கத்தில் பணியாற்றியுள்ளார்.
# தி. இலக்குமணப்பிள்ளை

## இயற்றிய நூல்கள்

இவர் ஆங்கிலமொழி புலமைமிக்கவர். தாம் திண்ணைப் பள்ளியில் படித்த வரலாற்றை ஆங்கிலக் கவிதையாக எழுதியுள்ளார்.
# தி. இலக்குமணப்பிள்ளை

## இயற்றிய நூல்கள்

### நாடக நூல்கள்

- அருமையாள்
- இரவிவர்மா நாடகம்.
# தி. இலக்குமணப்பிள்ளை

## இயற்றிய நூல்கள்

### செய்யுள் நூல்

- *நினைவாட்சி* எனும் செய்யுள் நூலை 1904 ஆம் ஆண்டு வெளியிட்டார்.
# தி. இலக்குமணப்பிள்ளை

## இயற்றிய நூல்கள்

### மொழிபெயர்ப்பு பணிகள்

இவர் கிரேக்கமொழி நாடகத்தை, *வீலநாடகம்* எனும் பெயரில் ஆங்கிலத்திலும், சேக்சுபியரின் சிம்பலின் நாடகத்தை, *சத்தியவதி* எனும் பெயரில் தமிழிலும் மொழிபெயர்த்துள்ளார்.
# தி. இலக்குமணப்பிள்ளை

## இசைப் பணிகள்

*சென்னை மாகாணத் தமிழ்ச் சங்கம்* என்ற அமைப்பு நடத்திய மாநாட்டைத் தொடங்கி வைத்த இவர், அம்மாநாட்டில் தமிழின் இசைவளம் பற்றி சொற்பொழிவாற்றியுள்ளார். மாநாட்டு நிறைவில் இவருக்கு, *இசைத் தமிழ்ச் செல்வர்* என்ற பட்டமும் வழங்கப்பெற்றது.  
##### மறைவு
தமது 86 ஆவது வயதில் 1950 ஆம் ஆண்டு இவர் காலமானார்.
# தி. இலக்குமணப்பிள்ளை

## உசாத்துணைகள்

- சி. இலக்குவனார், "கழகப் பைந்தமிழ் இலக்கிய வரலாறு", கழக வெளியீடு.
- பெரியபெருமாள், "தமிழ் வளர்த்த நல்லறிஞர்கள்"- மதி நிலையம்.
# நிர்வாக முதுகலைப் பட்டம்

**நிர்வாக முதுகலைப் பட்டம்** அல்லது மேம்பட்ட ஆய்வுகளுக்கான முதுகலை பட்டப் படிப்பானது நடுத்தர தொழில் நிர்வாக அலுவலர்களுக்காகவே சிறப்பாக உருவாக்கப்பட்டது. கலைத் துறையில் நிர்வாக முதுகலை பட்டம், அறிவியல் துறையில் நிர்வாக முதுகலை பட்டம் போன்ற பொதுவான தலைப்புகளின் கீழ் முதுகலை பட்டம் அல்லது வணிக நிர்வாகத்தில் முதுகலை பட்டம், தொடர்புகளில் முதுகலை பட்டம் அல்லது மனிதவள மேலாண்மை குறித்த மேம்பட்ட ஆய்வுகளில் முதுகலை பட்டம் போன்ற குறிப்பிட்ட தலைப்பின் கீழ் முதுகலை பட்டம் பெறுதல் இவற்றுள் அடங்கும்.
# நிர்வாக முதுகலைப் பட்டம்

## அமைப்பு

நிர்வாக முதுகலை பட்டத்திற்கு படிப்பவர்கள் வழக்கமாக முழுநேர வேலையில் இருப்பவர்கள், அதனால் அவர்களுக்கான படிப்பு அமைப்பு வேலையினைச் சார்ந்தே இருக்கும். பெரும்பான்மையான நிர்வாக முதுகலை பட்ட படிப்புகள் மாதத்தில் பல நாட்கள் முழுவதும் நடைபெறுவதாக இருக்கும் (ஒரு வாரத்திற்கு மேல் நடைபெறாது), இவ்வாறு இரண்டு அல்லது மூன்று ஆண்டுகள் தொடரும் படிப்பாகும். இருப்பினும் சில படிப்பு நேரங்கள் சற்று மாற்றியமைக்கப்பட்டு படிப்பவர்களுக்கு ஏற்றவாறு அமைக்கப்பட்டுள்ளன. அவற்றில் இரவு நேர வகுப்புகள் மட்டும் அல்லது வார இறுதி நாட்களில் நடைபெறும் வகுப்புகள் மட்டும் போன்றவை அடங்கும்.  
போலோக்னா அமைப்பின்படி படிப்பில் கலந்துகொள்பவர்கள், ஐரோப்பிய கடன் மாற்றம் மற்றும் திரட்சி அமைப்பின் 60 மதிப்பு புள்ளிகளைப் பெற்றால் மட்டுமே பட்டம் பெற முடியும். பிற அமைப்புகளில், அவர்கள் கல்வியில் பெறும் மதிப்பு புள்ளிகள் மற்றும் படிப்பிற்கான மதிப்புப் புள்ளிகளைப் பொறுத்து பட்டப் படிப்பினை நிறைவு செய்ய இயலும்.
# நிர்வாக முதுகலைப் பட்டம்

## வகைகள்

1. வணிக நிர்வாகத்தில் நிர்வாக முதுகலை பட்ட படிப்பு  
2. நிதி சந்தைகளில் நிர்வாக முதுகலை பட்ட படிப்பு  
3. உடல் நல மேலாண்மையில் நிர்வாக முதுகலை பட்ட படிப்பு  
4. மேலாண்மையில் நிர்வாக முதுகலை பட்ட படிப்பு  
5. அறிவியல் மற்றும் தொடர்பு துறையில் நிர்வாக முதுகலை பட்ட படிப்பு  
6. சந்தைப்படுத்தல் மற்றும் விற்பனையில் நிர்வாக முதுகலை பட்ட படிப்பு  
7. அறிவியல் மற்றும் உடல்நல அமைப்புகளில் நிர்வாக முதுகலை பட்ட படிப்பு
# நிர்வாக முதுகலைப் பட்டம்

## சேர்க்கை

நிர்வாக முதுகலை பட்டப் படிப்பிற்கு விண்ணப்பிக்கும் நபர்கள் கண்டிப்பாக பின்வருவனவற்றினைப் பெற்றிருக்க வேண்டும்:  
1. இளங்கலைப் பட்டம் அல்லது உயர்நிலை பள்ளிச் சான்றிதழ்  
2. படிப்பிற்குரிய பிரிவில் சுமார் 4 முதல் 15 ஆண்டுகள் வரை வேலை செய்த அனுபவம் இருக்க வேண்டும் (அல்லது அதற்குத் தகுந்த அளவிற்கு பின்புலம் மற்றும் படிப்பின் பிரிவின் மீது தனிப்பட்ட முறையில் ஆர்வமுடையவராக இருத்தல் வேண்டும்)  
3. தலைமைத் திறன்  
மாணவர்கள் சேர்க்கை ஒவ்வொரு நாட்டினைப் பொறுத்தும் வேறுபடும். சில பல்கலைக் கழகங்கள் அல்லது தனியார் கல்வி நிறுவனங்கள் பட்டதாரி பதிவு தேர்வு மதிப்பெண்கள், பட்டதாரி மேலாண்மை சேர்க்கைக்கான தேர்வு மதிப்பெண்கள் அல்லது பிற தரமான கணித தேர்வு மதிப்பெண்களை சேர்க்கையின்போது எதிர்பார்க்கின்றனர்.
# நிர்வாக முதுகலைப் பட்டம்

## பட்டபடிப்பிற்கான தேவைகள்

போலோக்னா செயல்பாடுகளின் மூலம் பட்டப்படிப்பினை முடிப்பதற்கு ஐரோப்பிய கடன் மாற்றம் மற்றும் திரட்சி அமைப்பின் வழிமுறையில் 60 மதிப்புப் புள்ளிகளைப் பெற்றிருக்க வேண்டும். அமெரிக்க கல்விமுறையின்படி 33 மதிப்புப் புள்ளிகளைப் பெற்றிருந்தால் அமெரிக்காவில் உள்ள நிறுவனங்களில் பட்டப்படிப்பினை முடிக்க இயலும். இந்த மதிப்புப் புள்ளிகள் ஒவ்வொரு முறையினையும் பொறுத்து வேறுபடும். படிப்பு முடியும் தருவாயில் அதில் பங்குபெறுபவர்கள் களத்தின் திட்டங்கள் குறித்த அறிக்கையினை சமர்பிக்க வேண்டும், அதற்காக அவர்கள் சுமார் 350 முதல் 500 மணி நேரங்களை செலவிட வேண்டிவரும்.
# நிர்வாக முதுகலைப் பட்டம்

## பிற நாடுகளில் வழங்கப்படும் படிப்புகள்

### ஐரோப்பா

ஐரோப்பாவில் பல பல்கலைக் கழகங்கள் முதுகலைப் பட்ட படிப்பு அல்லது அதற்கு இணையான படிப்பினை வழங்குகின்றன. 1999 ஆம் ஆண்டில் லுகனோ பல்கலைக்கழகம் முதன் முறையாக அறிவியல் மற்றும் தொடர்பு துறையில் நிர்வாக மேலாண்மைக்கான முதுகலை பட்டத்திற்கான படிப்பினை சுவிட்சர்லாந்தில் அறிமுகப்படுத்தியது. அதன் பயிற்று மொழி ஆங்கிலத்தில் இருந்தது. 2006 ஆம் ஆண்டில் அதே பல்கலைக்கழகம் மனிதவள மேலாண்மை குறித்த மேம்பட்ட ஆய்வுகளில் முதுகலை பட்டத்திற்கான படிப்பினை சர்வதேச நிறுவனங்கள், அரசு சாரா நிறுவனங்கள் மற்றும் சர்வதேச முன்னேற்ற நிறுவனங்களில் வேலை செய்பவர்களுக்காக அறிமுகம் செய்வித்தது.
# நிர்வாக முதுகலைப் பட்டம்

## பிற நாடுகளில் வழங்கப்படும் படிப்புகள்

### ஆஸ்திரேலியா

கலைத் துறையில் நிர்வாக முதுகலை பட்டத்தினை மெல்போர்ன் பல்கலைக் கழகம் மனிதவள மேம்பாடு மற்றும் சமூக அறிவியல் துறையில் மட்டும் வழங்குகிறது. ஆஸ்திரேலியா மற்றும் நியூசிலாந்து அரசு பள்ளி அமைப்பானது பொது நிர்வாக திட்டத்தில் நிர்வாக முதுகலை பட்டத்திற்கான படிப்பில் ஆஸ்திரேலியா மற்றும் நியூசிலாந்து நாட்டின் பிற பல்கலைக் கழகங்களுடன் இணைந்து செயல்படுகிறது.
# நிர்வாக முதுகலைப் பட்டம்

## பிற நாடுகளில் வழங்கப்படும் படிப்புகள்

### அமெரிக்கா

பிங்காம்டன் பல்கலைக்கழகம் அறிவியல் மற்றும் உடல்நல அமைப்புகளுக்கான படிப்பிற்கான நிர்வாக முதுகலை படிப்பினை மான்ஹட்டன் பகுதியில் வழங்குகிறது. இதன் பயன்பாடுகள் பின்வருமாறு:  
1. சுகாதார விநியோக அமைப்புகளில் தலைமைப் பண்பினை அதிகரித்தல்  
2. பொறியியல் நுட்பங்கள், தரவு மற்றும் செயல்பாட்டு முன்னேற்றம் ஆகியவற்றின் மூலம் சுகாதார மேம்பாடுகளை கண்டறிதல் மற்றும் பிரச்சினைகளுக்கு தீர்வு காணுதல்  
3. களத்தின் நிரூபிக்கப்பட்ட தரவுகள் மற்றும் அனுபவமிக்க வல்லுநர்களுடன் தொடர்புகொள்ளுதல்
# ஜோனாத்தான் ஓஹாயான்

**ஜோனாத்தன்லிசுஓகாயான்** (*Jonathan Ohayon*) (சனவரி 10, 1972) என்பவர் கனடா நாட்டின்ஒன்றாரியோமாகாணத்தில்உள்ளதொராண்டோவைச் சேர்ந்த ஒரு தடகள வீரராவர். இவர் வில்வித்தையில் போட்டியிடுகிறார். கண்ணாடிக் கலைஞரான இவர் எழுத்தாளர் ஜோசப் லிஸ்ஸின் பேரன் ஆவார்.  
2004 கோடைக்கால ஒலிம்பிக் விளையாட்டுப் போட்டியில்ஆண்களுக்கான தனிநபர் ஒற்றையர் பிரிவில் வில்வித்தைப் போட்டியில்ஓகாயான் கலந்துகொண்டார். இவர்முதல்நிலைச்சுற்றில்தோல்வியடைந்து, 47வதுஇடத்தைப்பெற்றுபோட்டியிலிருந்துவெளியேறினார்.
# சோடியம் சயனைடு

:HCN + NaOH → NaCN + H<sub>2</sub>O  
2006 ஆம் ஆண்டில் உலகளாவிய உற்பத்தியானது 500,000 டன்களாக மதிப்பிடப்பட்டுள்ளது. உயர்ந்த வெப்பநிலையில் சோடியம் அமைடை கார்பனுடன் சேர்த்து நடைபெறும் காஸ்ட்னர்-கெல்னர் செயல்முறை மூலம் சோடியம் சயனைடு தயாரிக்கப்படுகிறது.  
: NaNH<sub>2</sub> + C → NaCN + H<sub>2</sub>  
திண்ம சோடியம் சயனைடின் கட்டமைப்பு சோடியம் குளோரைடுடன் தொடர்புடையது.. நேர்மின் மற்றும் எதிர்மின் அயனிகள் ஒவ்வொன்றும் ஆறு அயனிகளால் ஒருங்கிணைக்கப்பட்டுள்ளது. பொட்டாசியம் சயனைடும் (KCN) இதேபோன்ற அமைப்பைக் கொண்டுள்ளது. ஒவ்வொரு Na<sup>+</sup> அயனிகளும் இரண்டு CN<sup>−</sup> தொகுதிகள், இரண்டு வளைந்த Na---CN, இரண்டு வளைந்து Na---NC சேர்ந்து பை பிணைப்பினை உருவாக்குகிறது.  
சோடியம் சையனைடு நீராற்பகுக்கும் போது விரைவில் ஐதரசன் சயனைடாக மாறுகிறது. ஏனெனில், வலிமை குறைந்த அமிலத்தில் இருந்து இதன் உப்புகள் பெறப்படுவதேயாகும். ஈரப்பதமுள்ள திண்ம NaCN, சிறிதளவு ஐதரசன் சயனைடை வெளியேற்றுகிறது. இதன் மணம் கசப்பான பாதாமின் மணத்தைக் காட்டுகிறது. சோடியம் சயனைடு, வலிமை மிகுந்த அமிலங்களுடன் வேகமாக வினைபுரிந்து ஐதரசன் சயனைடை வெளியேற்றுகிறது.இந்த ஆபத்தான செயல் சயனைடு உப்புகளின் குறிப்பிடத்தக்க ஆபத்தை பிரதிபலிக்கிறது. NaCN, ஐதரசன் பெராக்சைடு (H<sub>2</sub>O<sub>2</sub>) உடன் வினைபுரிந்து சோடியம் சயனேட்டு (NaOCN) மற்றும் நீரினைத் தருகிறது.:  
:NaCN + H<sub>2</sub>O<sub>2</sub> → NaOCN + H<sub>2</sub>O
# சோடியம் சயனைடு

## பயன்பாடுகள்

### சோடியம் தங்க சயனைடு

சோடியம் சயனைடு முக்கியமாக சுரங்கத் தொழிலில் தங்கம் மற்றும் இதர விலையுயர்ந்த உலோகங்களைப் பிரித்தெடுக்க பயன்படுத்தப்படுகிறது.
தங்கத்தின் மீது சயனைடு உயர்ந்த அளவு கவரும்தன்மை கொண்டுள்ளதால், இது தங்கம் உலோகத்தை ஆக்சிசனேற்றம் அடையச் செய்து, காற்று (ஆக்சிசன்) மற்றும் நீர் முன்னிலையில் கரைத்து, **சோடியம் தங்க சயனைடு** அல்லது **தங்க சோடியம் சயனைடு** உப்பு பெறப்படுகிறது.  
:4 Au + 8 NaCN + O<sub>2</sub> + 2 H<sub>2</sub>O → 4 Na[Au(CN)<sub>2</sub>] + 4 NaOH  
இம்முறையைப் போன்றே பொட்டாசியம் சயனைடில் (KCN, சோடியம் சயனைடு உடன் நெருக்கமுடையது) இருந்து பொட்டாசியம் தங்க சயனைடு (KAu(CN)<sub>2</sub>). பெறப்படுகிறது.
# சோடியம் சயனைடு

## பயன்பாடுகள்

### வேதி மூலப்பொருள்

வணிகரீதியாக குறிப்பிடத்தக்க பல வேதிச்சேர்மங்கள் சயனைடில் இருந்து பெறப்படுகிறது. குறிப்பாக சயனூரிக் குளோரைடு, சயனோசன் குளோரைடு மற்றும் பல நைட்ரைல்கள் பெறப்படுகின்றன. கரிமச் சேர்மங்கள் தொகுப்பு வினைகளில், சயனைடு ஒரு வலுவான கருக்கவர் காரணியாக இருந்து நைட்ரைல்கள் மற்றும் மருந்துகள் உள்ளிட்ட பல சிறப்பு வேதிப்பொருள்கள் தயாரிக்கவும் பயன்படுகிறது.
# சோடியம் சயனைடு

## பயன்பாடுகள்

### நச்சுத்தன்மை

சோடியம் சயனைடு, மற்ற சயனைடு உப்புகளைப் போன்றே கரையக்கூடியது. அறியப்பட்ட அனைத்து நச்சுப்பொருட்களை விட விரைவாக செயல்படும். NaCN என்பது சுவாசத்தினை தடைசெய்யும் சக்தி உடையது. மைட்டோகாண்ட்ரியல் சைட்டோகுரோம் ஆக்சிடேசு மீது செயல்படுவதால் எலக்ட்ரான் போக்குவரத்தை தடை செய்கிறது. இதனால் ஆக்சிசனேற்ற வளர்சிதை மாற்றம் மற்றும் ஆக்சிசன் பயன்பாடும் குறைகிறது. காற்றில்லா வளர்சிதை மாற்றத்தின் விளைவாக லாக்டிக் அசிடோசிஸ் உருவாகிறது. 200-300 மில்லிகிராம் என்ற சிறிய அளவிலான வாய்வழி மருந்தே அபாயகரமானதாகும்.
# டி. ஆர். தாமோதரன்

**முனைவர் டி. ஆர். தாமோதரன்** (Dr. T. R. Damodharan), மதுரையைச் சேர்ந்த இவர், சமஸ்கிருத மொழியில் பட்டமேற்படிப்பும், முனைவர் பட்டமும் பெற்றவர். மதுரை மதுரை சௌராஷ்டிரா கல்லூரியில் சமஸ்கிருத மொழி பேராசிரியராக பணி புரிந்து ஓய்வு பெற்றவர். 2015இல் சாகித்திய அகாதமியின் பாஷா சம்மான் விருது பெற்றவர்.
# டி. ஆர். தாமோதரன்

## படைப்புகள்

- அங்கீகரிக்கப்படாத இந்திய மொழிகளில் ஒன்றான சௌராட்டிர மொழியின் வளர்ச்சிக்காக தமிழ் - ஆங்கிலம் – சௌராஷ்டிரம் அகராதி வெளியிட்டுள்ளார்.
- வேங்கடரமண பாகவதர் வாழ்க்கை, பங்களிப்புகள் குறித்தான நூலை எழுதி வெளியிட்டுள்ளார்.
- சௌராஷ்டிரா மொழியை இளந்தலைமுறையினர் கற்றுக் கொள்வதற்காக **சௌராஷ்டிரா சுழிக்கினி** எனும் நூலை எழுதியுள்ளார்.
# டி. ஆர். தாமோதரன்

## படைப்புகள்

### பிற படைப்பாளர்களுடன் சேர்ந்து எழுதிய நூல்கள்

- நடனகோபாலநாயகி சுவாமிகள் வாழ்க்கை சரிதம்
- *சௌராஷ்டிர வியாசர்*
- *ஆஸ்த்தோ*
- *சௌராஷ்டிர தத்தா*
# டி. ஆர். தாமோதரன்

## பாஷா சம்மான் விருது

அங்கீகாரம் இல்லாத இந்திய மொழிகளின் வளர்ச்சிக்காகப் பெரிதும் பாடுபட்டவர்களுக்கு, ரூபாய் ஒரு இலட்சம், செப்புப் பட்டயம் மற்றும் சான்றிதழுடன் கூடிய சாகித்திய அகாதமியின் பாஷா சம்மான் விருது மதுரை டி. ஆர். தாமோதரனுக்கும், கோயம்புத்தூர் சரோஜா சௌந்திரராஜனுடன் சேர்த்து கூட்டாக 21 டிசம்பர் 2016 அன்று வழங்கப்பட்டது.
# டி. ஆர். தாமோதரன்

## இதனையும் காண்க

- கே. ஆர். சேதுராமன்
- தாடா. சுப்பிரமணியன்
- டி. எஸ். சரோஜா சௌந்தரராஜன்
- சாகித்திய அகாதமியின் பாஷா சம்மான் விருது
# டி. எஸ். சரோஜா சுந்தரராஜன்

**சரோஜா சுந்தரராஜன்**, கோயம்புத்தூர் நகரத்தில் வாழும், சௌராட்டிர மொழியில் புலமை பெற்ற பெண்மணியாவர். இவர் சிறந்த மொழிபெயர்ப்பாளர், எழுத்தாளர், பாடகர் எனும் பன்முகங் கொண்டவர்.
சௌராஷ்டிரா மொழி, எழுத்து, இலக்கியம் மற்றும் கலாச்சாரம் வளர்ச்சிக்காக செயல் ஊக்கம் கொண்டவர். தமிழ் மற்றும் சமஸ்கிருத மொழியின் இலக்கிய நூல்களை சௌராஷ்டிரா மொழியில் மொழிபெயர்த்துள்ளார். 2015இல் சாகித்திய அகாதமியின் பாஷா சம்மான் விருது பெற்றவர்.
# டி. எஸ். சரோஜா சுந்தரராஜன்

## சௌராஷ்டிரா மொழியில் படைப்புகள்

- தேவி மகாத்மியம்
- யோகிந்துருன் மொன்னு சிங்காரு லாதூன்
- லலிதா சகஸ்ரநாமம்
- சௌந்தர்ய லஹரி
- கனகதார தோத்திரம்
- கந்தசஷ்டி கவசம்
- சௌராஷ்டிரா ஜெகத்குரு ஸ்ரீ நடனகோபால நாயகி சுவாமிகள் மற்றும் கீர்த்தனைகள்
# டி. எஸ். சரோஜா சுந்தரராஜன்

## பாஷா சம்மான் விருது

அங்கீரம் இல்லாத இந்திய மொழிகளின் வளர்ச்சிக்காக பெரிதும் பாடுபட்டவர்களுக்கு வழங்கப்படும் ரூபாய் ஒரு இலட்சம், செப்புப் பட்டயம் மற்றும் சான்றிதழுடன் கூடிய சாகித்திய அகாதமியின் பாஷா சம்மான் விருது மதுரை டி. ஆர். தமோதரனுடன் கூட்டாக , கோயம்புத்தூர் சரோஜா சௌந்தரராஜனுக்கு 21 டிசம்பர் 2016 அன்று வழங்கப்பட்டது.
# டி. எஸ். சரோஜா சுந்தரராஜன்

## இதனையும் காண்க

- டி. ஆர். தாமோதரன்
- கே. ஆர். சேதுராமன்
- தாடா. சுப்பிரமணியன்
# உயர மருட்சி

**உயர மருட்சி** (Acrophobia) என்பது உயரத்தினால் ஏற்படும் அதீத பயம் அல்லது அச்சக் கோளாறு ஆகும். இக்குறைபாடு உள்ளவர்கள் குறைந்த அளவு உயரத்திலேயே உயர மருட்சியை உணர்கிறார்கள். பெரும்பாலான மக்கள் உயரமான இடங்களுக்கு செல்லும்போது ஒரு வித பய உணர்வை இயற்கையாகவே உணர்கிறார்கள் இதை விழுந்து விடும் பயம் (fear of falling) என்று அழைக்கபடுகிறது.  
மாறாக குறிப்பிட்ட சதவித மக்கள் உயரமான இடங்களுக்கு போகும்போது உயர மருட்சியை உணர்வதில்லை இவர்களை உயரத்திற்கான சிரம் உடையவர்கள் (head for heights) என அழைக்கபடுகிறார்கள். மலை ஏற்ற விளையாட்டு, காற்றாலை மற்றும் வானளாவிகளை (sky crappers) கட்டுதல், பராமரித்தல் போன்ற பணிகளுக்கு இவர்கள் ஏற்றவர்களாக கருதபடுகிறார்கள்.  
உயரமான பகுதிகளுக்கு சென்று உயர மருட்சியல் பாதிக்கப்பட்டவர்கள் பீதி தாக்குதலுக்கு உட்பட்டு உடனடியாக பாதுகாப்பாக கீழே செல்ல வேண்டும் என்ற கிளர்ச்சி உணர்வை பெறுகிறார்கள். சுமார் இரண்டு முதல் ஐந்து சதவித மக்கள் உயர மருட்சி குறைபாட்டினால் பாதிக்கப்பட்டுள்ளதாக ஆய்வு முடிவுகள் தெரிவிக்கன்றன இதில் பெண்கள் ஆண்களை போல இரண்டு பங்கு அதிகமாக பாதிக்கப்பட்டுள்ளனர்.
# விக்கிப்பீடியா:பங்களிப்பாளர் அறிமுகம்/பாலாஜி

**ஜெ. பாலாஜி**, கோவையைச் சேர்ந்தவர். இயற்பியலில் முதுகலைப்பட்டம் பெற்றுள்ளார். இவர் 2011 முதல் தமிழ் விக்கிமீடியா திட்டங்களில் பங்களித்து வருபவர். தமிழ் விக்சனரி, தமிழ் விக்கிமூலம் மற்றும் விக்கித்தரவு ஆகிய திட்டங்களில் கூடுதல் பங்களிப்புகளை நல்கி வருகிறார். தமிழ் விக்கிமூலத்தில் முதன்மைப் பக்கத்தை மாற்றியமைத்து, மெய்ப்பு பார்ப்பதற்கான பல வார்ப்புருக்கள் மற்றும் கருவிகளை நிறுவியுள்ளார். இவரின் தானியங்கி பல துப்புரவுப் பணிகள் செய்யப் பயன்படுகிறது.
# யுரேனியம் போரோ ஐதரைடு

**யுரேனியம் போரோ ஐதரைடு** *(Uranium borohydride)* என்பது U(BH<sub>4</sub>)<sub>4</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். போரோ ஐதரைடுடன் கூடிய இந்த யுரேனியம் அணைவு எளிதில் ஆவியாகிறது. பச்சை நிறத்துடன் காணப்படும் இச்சேர்மம் திண்ம நிலையில் பலபகுதிக் கட்டமைப்பைக் கொண்டுள்ளது. ஆனால் நான்முக ஒற்றைப்படியாக ஆவியாகிறது.
# யுரேனியம் போரோ ஐதரைடு

## தயாரிப்பு

யுரேனியம் டெட்ராபுளோரைடுடன் அலுமினியம் போரோ ஐதரைடு சேர்த்து வினைப்படுத்தி யுரேனியம் போரோ ஐதரைடு தயாரிக்கப்படுகிறது :  
: UF<sub>4</sub> + 2 Al(BH<sub>4</sub>)<sub>3</sub> → U(BH<sub>4</sub>)<sub>4</sub> + 2 Al(BH<sub>4</sub>)F<sub>2</sub>.  
யுரேனியம் டெட்ராகுளோரைடுடன் இலித்தியம் போரோ ஐதரைடு சேர்த்து வெற்றிடத்தில் திண்மநிலை வினைக்கு உட்படுத்துவதன் மூலமாகவும் இச்சேர்மத்தைத் தயாரிக்க முடியும் :  
:UCl<sub>4</sub> + 4 LiBH<sub>4</sub> → U(BH<sub>4</sub>)<sub>4</sub> + 4 LiCl.  
U(BH4)4 திண்ம நிலையில் பலபகுதிக் கட்டமைப்பைப் பெற்றிருந்தாலும் U(BH3CH3)4 ஒருபகுதிக் கட்டமைப்ப்பிலும் எளிதில் ஆவியாகக் கூடியதாகவும் உள்ளது.
# யுரேனியம் போரோ ஐதரைடு

## வரலாறு

மன்காட்டன் திட்டக்காலத்தில், யுரேனியத்தின் ஐசோடோப்புகளைப் பிரித்தெடுக்கும் விரவுதல் முறை பிரித்தலுக்கு உகந்த, ஆவியாகும் யுரேனியச் சேர்மங்களை கண்டறிய வேண்டிய தேவை எழுந்தது. 60 ° செ வெப்பநிலையில் 4 மி.மீ.பாதரசம் (530 பாசுகல்) என்ற ஆவியழுத்த அளவில் விரைந்து ஆவியாகும் யுரேனியச் சேர்மமாக யுரேனியம் எக்சாபுளோரைடும் இதையடுத்து விரைந்து ஆவியாகும் சேர்மமாக யுரேனியம் போரோ ஐதரைடும் அறியப்பட்டன. எர்மான் இர்விங் செல்சிங்கெர் மற்றும் எர்பர்டு சார்லசு பிரௌன் இணைந்து யுரேனியம் போரோ ஐதரைடைக் கண்டறிந்தனர். எர்பர்டு சார்லசு பிரௌன் சோடியம் போரோ ஐதரைடையும் கண்டறிந்தவர் என்பது குறிப்பிடத்தக்கது ஆகும்.  
யுரேனியம் எக்சாபுளோரைடு அதிக அரிப்புத்தன்மை கொண்ட ஒரு சேர்மமாகும். கையாள்வதற்கு அதிக இடர்பாடுகளைக் கொடுத்ததால் போரோ ஐதரைடிற்குப் பயன்படுத்துவதில் மறுபரிசீலனை செய்யவேண்டியிருந்தது. யுரேனியம் எக்சாபுளோரைடு தொடர்பான சிக்கல்கள் களையப்பட்டன. தயாரிக்கும் தொகுப்பு முறைகளும் இறுதி செய்யப்பட்டன. இயற்கையில் போரான் பரவலாக 10B (20%) மற்றும் 11B (80%) என்ற இரண்டு ஓரிடத்தான் வடிவங்களில் காணப்படுவதால், ஐசோடோப்புகளைப் பிரித்தெடுத்தலில் போரோ ஐதரைடுகள் இயல்பற்ற ஈந்தனைவிகளாகக் கருதப்பட்டன.
# தாமஸ் ஸ்டியன்ஸ் எலியட்

**தாமஸ் ஸ்டியன்ஸ் எலியட்** (*Thomas Stearns Eliot*, 26 செப்டம்பர் 1888 - 4 சனவரி 1965) என்பவர் ஒரு பிரித்தானியக் கட்டுரையாளர், நூல் வெளியீட்டாளர், நாடக ஆசிரியர், இலக்கிய மற்றும் சமூக விமர்சகர், இருபதாம் நூற்றாண்டின் முக்கிய கவிஞர்களில் ஒருவராகவும் விளங்கியவர். 1914 ஆம் ஆண்டு தனது 25-வது வயதில் அமெரிக்க ஐக்கிய மாகாணங்களிலிருந்து வெளியேறி இங்கிலாந்தில் குடியேறினார். அங்கேயே தன்னுடைய பணி மற்றும் திருமணத்தை அமைத்துக்கொண்டார். மேலும் அமெரிக்கக் குடியுரிமையைக் கைவிடுத்து 1927 ஆம் ஆண்டு தனது 39 வது வயதில் பிரித்தானிய குடிமகனானார்.  
எலியட் எழுதிய "தி லவ் சாங் ஆப் ஜெ. ஆல்பிரேட் ப்ருபிராக்" (1915) என்ற கவிதை அனைவரது கவனத்தையும் ஈர்த்ததோடு மட்டுமல்லாமல் நவீனத்துவ இயக்கத்தின் தலைசிறந்த படைப்பாக காணப்பட்டது. இதைத் தொடர்ந்து "தி வேஸ்ட் லேண்ட்" (1922), "தி ஹாலோ மென்" (1925), "சாம்பல் புதன்" (1930) மற்றும் "நான்கு குவார்டெட்ஸ்" (1943) உள்ளிட்ட மிக பிரபலமான ஆங்கில கவிதைகள் வெளிவந்தன. இவருடைய ஏழு நாடகங்களில் குறிப்பாக "மர்டர் இன் தி கதீட்ரல்" (1935) மற்றும் "தி காக்டெய்ல் பார்ட்டி" (1949) போன்ற நாடகங்கள் அவரை புகழின் உச்சத்திற்கு கொண்டு சென்றன. தற்கால கவிதைக்கு அவர் ஆற்றிய பங்களிப்பிற்காகவும் முன்னோடியாக திகழ்ந்தமைக்காகவும் 1948 இல் இலக்கியத்தில் அவருக்கு நோபல் பரிசு வழங்கப்பட்டது.
# தாமஸ் ஸ்டியன்ஸ் எலியட்

## பின்னணி

எலியட் ஐக்கிய அமெரிக்க நாட்டில் மிஸ்ஸௌரி மாநிலத்தில், செயிண்ட்.லூயிஸ் நகரில் 1888 இல் பிறந்தவர். இவரது தந்தை ஹென்றி வேர் எலியர் ஒரு தொழிலதிபர்; செங்கல் ஆலை நடத்தியவர். தாய் சார்லெட்ஸ்டெர்ன்ஸ் எழுத்தாற்றலும், கலையார்வமும் மிக்க சமூகசேவகி. தந்தை வழிபாட்டனார் செயிண்ட் லூயில் நகரில், இறையொருமைக் கோட்பாட்டுத் திருச் சபையையும் (unitarian church), வாஷிங்டன் பல்கலைக் கழகத்தையும் நிறுவியவர்; சமயச் சார்பான பல நூல்களை எழுதியவர். எலியட் ஓர் எழுத்தாளராகவும் சமயக் கவிஞராகவும் உருப்பெற்றதற்கு அடித்தளமாக அவருடைய பாட்டனாரும் தாயாரும் விளங்கினர். எலியட் சிறந்த வங்கி ஊழியராகவும், பதிப்பாளராகவும் விளங்கியதற்குத் தந்தையின் தொழில் திறமை அடித்தளமாக விளங்கியது.
# தாமஸ் ஸ்டியன்ஸ் எலியட்

## கல்வி

எலியட்டின் இளமைக் கல்வி செயிண்ட் லூயிசில் இடம் பெற்றது. பின்னர் ஹார்வார்டு பல்கலைக் கழகத்தில் சேர்ந்து 1906லிருந்து 1910 வரை உயர்கல்வி பயின்றார். பள்ளியில் படிக்கும் காலத்திலேயே எலியட் சிறந்த மாணவராகக் கருதப்பட்டார். 1900 ஆம் ஆண்டில் இலத்தீன் பாடத்தில் சிறப்பான தேர்ச்சி பெற்றதற்காகத் தங்கப் பதக்கம் பெற்றார். ஹார்வார்டு பல்கலைக்கழகத்தில் விரிவாக மொழி, இலக்கியப் பாடங்களைப் பயின்றார். ஒப்பிலக்கிய ஆய்வில் இளமையிலிருந்தே இவருக்கு விருப்பம் அதிகம். அதனால் கிரீக், ஜெர்மன், பிரெஞ்சு, ஆங்கில இலக்கியங்களை விருப்பப் பாடமாகவும் பயின்றார்.  
எலியட்டின் எதிர்கால வளர்ச்சிக்குப் பெரிதும் காரணமாக இருந்தவர்கள் இர்விங்பாபிட், ஜியார்ஜ் சாந்தாயணா என்ற இரண்டு பேராசிரியர்கள். பண்டைய மரபுகளில் எலியட் தெளிந்த அறிவு பெற்றதற்கு இவர்களே காரணம். ஆர்தர் சைமன்ஸ் என்பார் எழுதிய ‘இலக்கியத்தில் குறியீட்டு இயக்கம்’ (the symbolist movement in literature) என்ற நூலை 1908-இல் எலியட் படித்தவுடன், பிரெஞ்சுக் குறியீட்டுக் கவிஞர்களின் படைப்பில்- குறிப்பாக லாஃபோர்க்கின் கவிதைகளில்- இவருக்கு ஆர்வம் ஏற்பட்டது. ஹார்வார்டு பல்கலைக் கழகத்தில் படிக்கும் காலத்திலேயே இவருக்குக் கவிதை எழுதுவதில் ஆர்வம் இருத்தது. ஹார்வார்டு இதழான 'அட்வகேட்' (advocate)டைப் பதிப்பிக்கும் பொறுப்பாளராக இருந்த எலியட் அதில் தமது துவக்ககாலக் கவிதைகளை வெளியிட்டார்.  
1910-ஆம் ஆண்டில் ஹார்வார்டில் பட்டம் பெற்ற பிறகு பாரிசு நகரம் சென்று சார்மோன் பல்கலைக்கழகத்தில் சேர்ந்து ஓராண்டுக்காலம் பிரெஞ்சு குறியீட்டிலக்கியங்களைப் பயின்றார். பாரிசில் அப்போது வாழ்ந்த பிரெஞ்சு இலக்கியவாதிகளோடு நெருங்கிப் பழகி, அவர்கள் படைப்புக்களையும் பயின்றார். பின்னர் பவேரியா, ஜெர்மனி முதலிய நாடுகளுக்குச் சென்று, அங்கே முக்கியமான் சில ஜெர்மன் எழுத்தாளர்களைச் சந்தித்து அவர்களுடைய படைப்புக்களையும் பயின்றார். பிறகு மீண்டும் ஹார்வார்டு பல்கலைக்கழகத்தில் சேர்ந்து சமஸ்கிருத இலக்கியமும் இந்தியத் தத்துவமும் பயின்றார். ஓய்வு நேரங்களில் குத்துச்சண்டை பயின்றார். ஆன் முனையில் (Cape Ann) தம் தந்தை கட்டியிருத்த ஓய்வுக்கால மாளிகையில் தமது விடுமுறை நாட்களைக் கழித்தார். அப்போது படகு ஓட்டும் பயிற்சியில் வல்லவரானார். இவருடைய கவிதைகளில் கடற்பயணம் பற்றிய படிமங்கள் அதிகமாகக் காணப்படுவதற்குக் காரணம் இதுதான்.
# தாமஸ் ஸ்டியன்ஸ் எலியட்

## பிரிட்டனில் குடியேறல்

முதல் உலகப் போர் துவங்கியதும் எலியட் ஜெர்மனியை விட்டு வெளியேறி இலண்டனில் குடியேறினார். ஆக்ஸ்போர்டு பல்கலைக் கழகத்தில் சேர்ந்து மீண்டும் தமது கல்வியைத் தொடர்ந்தார். இங்கிலாந்தில் இருந்தபடியே பிராட்லேயின் தத்துவச் சிந்தனைகளை ஆய்வு செய்து ‘முனைவர்’ பட்டம் பெற விரும்பித்தன் ஆய்வுக் கட்டுரையை ஹார்வார்டு பல்கலைக்கழகத்துக்கு அனுப்பி வைத்தார். ஆனால் அப்பட்டத்தைப் பெற அவர் ஹார்வார்டு மீண்டும் செல்லவில்லை.  
இலண்டன் வாழ்க்கை இவருடைய இலக்கிய முன்னேற்றத்துக்குப் பெரிதும் உதவியது. இலண்டனில் அப்போது பல இலக்கிய வட்டங்கள் இருந்தன. அவற்றுள் புளும்ஸ்பரி இலக்கிய வட்டமும், கவிஞர் சிட்வெல்லின் இலக்கிய வட்டமும் குறிப்பிடத்தக்கவை. யேட்ஸ், எஸ்ரா பவுண்ட் போன்ற சிறந்த கவிஞர்களின் தொடர்பு இவரது கவிதையாற்றலைச் சானைபிடித்துக் கொள்ளப் பெரிதும் உதவியது.  
1927-ஆம் ஆண்டு தம்மை ஆங்கிலக்குடிமகனாகப் பதிவு செய்து கொண்டபோது, ஆங்கிலிகன் கிறித்தவ சமயத்திலும் சேர்ந்து கொண்டார். அதன் பிறகு இவர் எழுதிய ‘மாகியின் பயணம்’ (The Journey of the Magi) ஆஷ் வெடனெஸ்டே (Ash Wednesday) ஆகிய இரண்டு நூல்களின் குரலும், இவர் புதிதாகச் சேர்ந்த சமயத்தின் உணர்வுகளை ஓங்கி ஒலிக்கக் காணலாம்.
# தாமஸ் ஸ்டியன்ஸ் எலியட்

## தொழில்

பொருளாதார நெருக்கடி காரணமாக இவர் சில ஆண்டுகள் பள்ளி ஆசிரியராகவும், பல ஆண்டுகள் லாயிட்ஸ் வங்கி அலுவலராகவும் பணிபுரிந்தார். இவ்வாறு பணிபுரிந்த பத்தாண்டுக் காலம் எலியட் நிறைய எழுதினார். அளவுக்கு மீறி உழைத்ததால் அடிக்கடி நோய் வாய்ப்பட்டார். 1918 இல் கடற்படையில் சேரத் தம்மைப் பதிவுசெய்துகொண்டார்; மோசமான உடல்நிலை காரணமாக நிராகரிக்கப்பட்டார். 1917 லிருந்து 1919 வரை ‘தி எகோயிஸ்ட்’ (The Egoist) என்ற இதழின் துணையாசிரியராக இருந்தார். 1923-இல் கிரிடீரியன் (Criterion) என்ற நாளிதழின் ஆசிரியராகப் பொறுப்பேற்று இரண்டாம் உலகப்போர் துவங்கும்வரை தொடர்ந்து நடத்திவந்தார். 1925-இல் ஃபேபர் அண்டு ஃபேபர் (Faber aud Faber) என்ற பதிப்பகத்தின் பங்குதாரர் ஆனார். பின்னர் அதன் இயக்குநராகித் தம் வாழ்நாள் இறுதி வரையிலும் அதைத் திறம்பட நடத்தி வந்தார்.
# தாமஸ் ஸ்டியன்ஸ் எலியட்

## இலக்கியப் பணிகள்

எலியட் தாம் வாழ்ந்த காலச் சூழ்நிலைக்கு ஏற்பப் பல்வேறுபட்ட சிக்கலான பொருள்களைத் தமது கவிதைக்குரிய பாடு பொருள்களாக மேற்கொண்டார். கவிதைகள் மட்டுமன்றி, நுட்பமான இலக்கியத் திறனாய்வு நூல்களும், நாடகங்களும் எழுதியிருக்கிறார். என்றாலும் இவருக்கு அழியாப் புகழையும், நோபெல் பரிசையும் தேடித் தந்தது பாழ்நிலம் படைப்பே. துவக்க காலத்தில் எலியட் எழுதிய ‘ப்ருஃப் ரோக்கின் காதற் பாடல்’ The Love, Song of Alfred Prufrock மிகவும் விளம்பரம் பெற்றது. எல்லாராலும் விரும்பிப் படிக்கப்பட்டது.
# தாமஸ் ஸ்டியன்ஸ் எலியட்

## தனிப்பட்ட வாழ்க்கை

1915-இல் ‘விவியன் ஹெய்க்’ என்ற நடனமாதைத் திருமணம் செய்து கொண்டு நிரந்தரமாக இலண்டனில் தங்கிவிட்டார். இவருடைய மனைவி விவியன் ஹெய்க் நீண்ட நாள் படுக்கையில் கிடந்து 1947 இல் இறந்துபோனார். பின்னர், தம்மிடம் செயலாளராகப் பணிபுரிந்த ‘வேலரி ஃப்ளெச்சர்’ என்ற மாதை 1957 இல் திருமணம் செய்து கொண்டார். இறுதிக் காலத்தில் அந்த அம்மையார் எலியட்டை அன்போடும் பரிவோடும் கவனித்துக் கொண்டார்.
# தாமஸ் ஸ்டியன்ஸ் எலியட்

## இறப்பு

1965 ஆம் ஆண்டு சனவரி 4 ஆம் நாள் புகழின் உச்சியில் வாழ்ந்தபோதே இலண்டனில் எலியட் உயிர்நீத்தார். 17 ஆம் நூற்றாண்டில் அமெரிக்காவுக்கு இடம் பெயர்ந்த அவர்கள் முன்னோர்கள் வாழ்ந்த ‘ஈஸ்ட் கோக்கர்’ என்ற குக்கிராமத்தில் அடக்கம் செய்யப்பட்டார்.
# தாமஸ் ஸ்டியன்ஸ் எலியட்

## அங்கீகாரங்கள்

எலியட்ட் வாழ்ந்த காலத்திலேயே முதல்தரமான இலக்கிய மேதையாக எல்லாராலும் ஏற்றுக் கொள்ளப்பட்டவர். பல முறை அமெரிக்கப் பல்கலைக்கழகங்களுக்குச் சென்று இலக்கியச் சொற்பொழிவுகள் நிகழ்த்திவிட்டு வந்தவர்; சாகும் வரை ஓய்வின்றி எழுதிக் கொண்டிருந்தவர்; உலகின் மிகச் சிறந்த பரிசுகளான ஆர்டர் ஆஃப் மெரிட், நோபெல் பரிசு ஆகியவற்றோடு வேறுபல பரிசுகளும் பெற்றார்.
# இட்டோசி நொசாகி

**இட்டோசி நொசாகி** *(Hitoshi Nozaki 野崎 一 Nozaki Hitoshi?)* 1922 ஆம் ஆண்டில் பிறந்த ஒரு சப்பானிய வேதியியல் அறிஞராவார். இவர் கரிம வேதியியல் துறையில் நிபுணராக விளங்கினார். சப்பானிய கரிம வேதியியல் துறையின் தலைவராகச் செயல்பட்டார். நொசாகி-இயாமா கிசி வினையின் கண்டுபிடிப்பாளர்களில் இவரும் ஒருவராவார். ஓய்வுபெற்ற சிறப்புநிலைப் பேராசிரியாக தற்போது கியோட்டோ பல்கலைக் கழகத்தில் பணிபுரிந்து வருகிறார்.
# இட்டோசி நொசாகி

## வாழ்க்கை

சப்பானிலுள்ள ஒகாயாமாவில் 1922 இல் நொசாகி பிறந்தார். தன்னுடைய பட்டப்படிப்பையும் முனைவர் பட்டத்தையும் கியோட்டோ இம்பெரியல் பல்கலைக்கழகத்தில் பெற்றார்.
# இட்டோசி நொசாகி

## பங்களிப்புகள்

சப்பானியப் போருக்குப் பிந்தைய பொருளாதார மேம்பாட்டு அதிசயத்தின் போது, இட்டோசி நொசாகி கரிம வேதியியல் துறையின் பலபிரிவுகளில் முன்னணி வகித்தார்.
- டெர்ப்பீன் அடிப்படையிலான செயற்கை கார்பாக்சிலிக் நேர்மின்னயனி
- நொசாகி-இயாமா-கிசி வினை
# இட்டோசி நொசாகி

## முக்கியமான மாணவர்கள்

- ரியொகி நொயோரி: 2001 நோபல் பரிசு வென்றவர்.
- யோசிட்டோ கிச்சி: ஆர்வார்டு பல்கலைக்கழகப் பேராசிரியர்.
# இட்டோசி நொசாகி

## விருதுகள்

- 1979 சப்பானின் வேதியியல் சங்க விருது
- 1986 சப்பான் அகாதெமியின் இம்பீரியல் பரிசு
- 1986 பதக்கமும் கருஞ்சிவப்பு மைப்பட்டையும்
- 1992 புனிதப் புதையல் விருது
- 1993 சப்பானின் செயற்கை கரிம வேதியியல் விருது
- 1999 சப்பான் அகாதெமியின் உறுப்பினர் கௌரவம்
# பாஷா சம்மான்

**பாஷா சம்மான்**, அங்கீகாரம் பெற்ற 24 இந்திய மொழிகளைத் தவிர, பிற இந்திய மொழிகளின் வளர்ச்சிக்காகப் பாடுபட்டவர்களில் நான்கு பேரைத் தேர்ந்தெடுத்து ஆண்டுதோறும் சாகித்திய அகாதமி நிறுவனம் ரூபாய் ஒரு இலட்சமும், ஒரு செப்புப் பட்டயமும் மற்றும் ஒரு சான்றிதழும் வழங்கி பாராட்டுகிறது. இவ்விருது 1996-ஆம் ஆண்டு முதல் சாகித்திய அகாதமியால் வழங்கப்படுகிறது.
# பாஷா சம்மான்

## விருது வழங்கும் நடைமுறை

அரசால் அங்கீகரிக்கப்படாத இந்திய மொழிகளில் இரண்டு அறிஞர்களுக்கும் மற்றும் பாரம்பரிய மற்றும் இடைக்கால இலக்கிய வளர்ச்சிக்காகத் தொண்டு புரிந்தவர்களில் இருவருக்கும் ஆண்டுதோறும் பாஷா சம்மான் வழங்கப்படுகிறது.
# பாஷா சம்மான்

## பாஷா சம்மான் விருது பெற்றவர்கள்

தமிழ்நாட்டில் சௌராட்டிர மொழி, இலக்கியம், பண்பாட்டு வளர்ச்சிக்காக 1996-இல் கே. ஆர். சேதுராமன் மற்றும் தாடா. சுப்பிரமணியம் ஆகியோர் கூட்டாகவும், 2015-இல் டி. ஆர். தாமோதரன் மற்றும் டி. எஸ். சரோஜா சௌந்தரராஜன் ஆகியோர் கூட்டாகவும் பாஷா சம்மான் பெற்றனர்.
# பாஷா சம்மான்

## இதனையும் காண்க

- கே. ஆர். சேதுராமன்
- தாடா. சுப்பிரமணியம்
- டி. ஆர். தாமோதரன்
- டி. எஸ். சரோஜா சௌந்தரராஜன்
# பவபூதி

**பவபூதி** (Bhavabhuti) இந்தியாவின் எட்டாம் நூற்றாண்டின் சமஸ்கிருத மொழி நாடகங்கள் மற்றும் கவிதைகளால் நன்கறியப்பட்ட அறிஞர் ஆவார்.
பவபூதி, தற்கால மகாராஷ்டிர மாநிலத்தின் விதர்பா பிரதேசத்தின் கோந்தியா மாவட்டத்தில் உள்ள பத்மபுரம் எனும் ஊரில் நீலகண்டர் – ஜதுகாமி இணையருக்கு பிறந்தவர். இவரின் இயற்பெயர் *ஸ்ரீகண்ட நீலகண்டன்* ஆகும். இவரது குருவின் பெயர் *பரமஹம்ச தயாநிதி* ஆவார்.  
பவபூதி, கன்னோசி மன்னர் யசோவர்மனின் அரசவைக் கவிஞராக இருந்ததாகக் கருதப்படுகிறார்.
# பவபூதி

## பவபூதியின் படைப்புகள்

- *மகாவீரசரித்திரம் (Mahaviracharita)* (பால காண்டத்து இராமரின் வீரத்தை விளக்கும் நூல்
- *மாலதிமாதவன்* (மாலதி – மாதவனின் காதல் கதை)
- *உத்தரராமசரித்திரம் (Uttararamacarita)* (உத்தர காண்ட இராமரின் சரித்திரத்தைக் கூறும் நூல்
# மணிபாய் தேசாய்

**மணிபாய் தேசாய்** (27 ஏப்பிரல் 1920- 1993) என்பவர் காந்தியவாதி, சமூகச்செயற்பாட்டாளர் மற்றும் கிராம வளர்ச்சியில் ஈடுபட்டவர்.
# மணிபாய் தேசாய்

## பணிகள்

கிராமச் சூழ்நிலையில் பிறந்து வளர்ந்தாலும் அறிவியலில் பட்டம்பெற்று இருந்தார். மகாத்மா காந்தியிடம் அன்பு கொண்டு அவரது கொள்கைகளில் நாட்டம் கொண்டார். 1946 ஆம் ஆண்டில் புனே அருகில் உருலி கஞ்சன் என்ற சிற்றூருக்கான முன்னேற்றங்களைச்
செய்யுமாறு மகாத்மா காந்தி, மணிபாய் தேசாயிடம் சொன்னார். அதன்படி மணிபாய் அங்குப் போய் கிராமச் சேவை செய்தார்.  
இயற்கை மருத்துவத்தைப் பரப்ப ஓர் ஆசிரமத்தைத் தொடங்கினார். உருலியில் பள்ளிகளைத் தொடங்கினார். 1967 இல் பெயிப் என்ற பாரதிய வேளாண் தொழில் அறக்கட்டளையைத் தொடங்கினார். இதன் மூலம் இந்தோ அய்ரோப்பிய கலப்பின கால்நடைகளை அறிமுகப்படுத்தினார்.
# மணிபாய் தேசாய்

## பெற்ற விருதுகள்

- பத்மசிறீ விருது  
- ரமோன் மக்சேசே விருது (1982)  
- ஜமன்லால் பஜாஜ் விருது (1983)
# கியோர்யூ சென்டாய் சியூரேஞ்சர்

**கியோர்யூ சென்டாய் சியூரேஞ்சர்** என்பது 16வது சூப்பர் சென்டாய் தொடர் ஆகும். இது பிப்ரவரி 21, 1992 அன்று தொடங்கி பிப்ரவரி 12, 1993 அன்று 50 பகுதிகளுடன் முடிவடைந்தது. இத்தொடரே அமெரிக்காவில் தழுவி எடுக்கப்பட்ட முதல் பவர் ரேஞ்சர்ஸ் தொடர் ஆகும்.
# கியோர்யூ சென்டாய் சியூரேஞ்சர்

## கதைச்சுருக்கம்

170 மில்லியன் வருடங்களுக்கு முன்பு *நெமெசிஸ்* என்ற கோளில் அடைக்கப்பட்ட மந்திரவாதி *பண்டோரா*வும் அவளது கூட்டாளிகளும் தற்போது விடுதலையாகி விட்டனர். அவர்களை எதிர்த்து டைனோசர் வலிமைகளைப் பெற்ற ஐந்து தூய வீரர்கள் போராடுகின்றனர். பிறகு *புரெய்* என்ற வேதாள வீரனும் அவர்களுடன் இணைகின்றான். டைனோ வீரர்கள் பண்டோரவின் மகன் கையை கொன்றதால் பண்டோரா அழுகிறார். அதனால் அவரது மந்திர வலிமை குறைந்து விடுகிறது. இறுதியாக டைனோ வீரர்கள் அவளை மீண்டும் நெமெசிஸ் கோளில் அடைத்து விட்டனர்.
# நிலைச் சமன்பாடு

இயற்பியலிலும், வெப்ப இயக்கவியலிலும், **நிலைச் சமன்பாடு** (Equation of state) என்பது குறிப்பிட்ட புறநிலைத் தொகுதி ஒன்றில், ஒரு பருப்பொருளின் நிலை குறித்து விவரிக்கும் ஒரு வெப்ப இயக்கவியற் சமன்பாடு ஆகும்.. இது, வெப்பநிலை, அழுத்தம், கனவளவு, அக ஆற்றல் போன்ற நிலைச்சார்புகளுள் இரண்டு அல்லது அதற்கும் மேற்பட்டவற்றுள் உள்ள தொடர்பைக் கணிதச் சமன்பாடு மூலம் தருகிறது. தனிப்பாய்மங்கள், பாய்மக் கலவைகள், திண்மப் பொருள்கள், அல்லது விண்மீன்களின் உள்ளடக்கம் பற்றியெல்லாம் விவரிக்க உதவுகிறது நிலைச் சமன்பாடு.  
நிலைச் சமன்பாட்டின் பரவலான பயன்பாடு நீர்ம வளிமங்களின் அடர்த்தியை அவற்றின் வெப்பநிலை, அழுத்தம் ஆகியவற்றோடு தொடர்புபடுத்துவது தான். மிகவும் எளிமையான ஒரு நிலைச் சமன்பாடு கருத்தியல் வளிம விதி என்பதாகும். இது குறைந்த அழுத்தத்திலும், மிதமான வெப்பநிலையிலும் சரியாக இருந்தாலும், வெப்பமும் அழுத்தமும் அதிகரிக்கும்போது முற்றிலும் சரியாகக் கணிப்பதில்லை. ஒரு வளிமம் நீர்மமாகும் நிலைகுறித்தும் இச்சமன்பாடு சரியாக விவரிப்பதில்லை. வளிம நீர்மங்களுக்குப் பயன்படுத்த வேறு சரியான நிலைச் சமன்பாடுகள் பலவற்றையும் கண்டறிந்திருக்கின்றனர். எல்லா வகையான பொருள்களுக்கும், அவற்றின் எல்லாப் புறநிலைகளிலும், பொருள்களின் எல்லாப் பண்புகளையும் மிகச் சரியாக விவரிக்கும் ஓர் ஒற்றை நிலைச் சமன்பாடு என்று எதுவுமில்லை.
# முதுகலை டிப்ளமோ

பல்கலைக் கழக பட்டத்திற்குப் பிறகு படிப்பதன் மூலம் வழங்கப்படும் முதுகலை தகுதியே **முதுகலை டிப்ளமோ** ஆகும். இது பட்டப்படிப்பிற்கான டிப்ளமோவில் இருந்து வேறுபட்டது. முதுகலை டிப்ளமோ படிப்பினை ஆஸ்திரேலியா, வங்காளதேசம், பார்படோஸ், பெல்ஜியம், பிரேசில், கனடா, சிலி, கொலம்பியா, ஜெர்மனி, ஹாங்காங்க், ஜமைக்கா, ஸ்பெயின், தென் ஆப்ரிக்கா, இந்தியா, அயர்லாந்து, நெதர்லாந்து, நியூசிலாந்து, நைஜிரியா, பிலிப்பைன்ஸ், போர்ச்சுக்கல், ரஷ்யா, இலங்கை, பாகிஸ்தான், போலந்து, சவுதி அரேபியா, சிங்கப்பூர், ஸ்வீடன், ஐக்கிய ராஜ்யம், டிரினிடாட் மற்றும் டோபகோ ஆகிய நாடுகள் வழங்குகின்றன.
# முதுகலை டிப்ளமோ

## ஆஸ்திரேலியா மற்றும் நியூசிலாந்து

ஆஸ்திரேலியா மற்றும் நியூசிலாந்து பல்கலைக்கழகங்கள் முதுகலை டிப்ளமோவினை மாணவர்களுக்கு வழங்குகின்றன. முதுகலை டிப்ளமோ சிறந்து விளங்கும் அளவிற்கான படிப்பினை குறிக்கிறது. இரண்டு ஆண்டு படிப்பில் முதல் ஆண்டு படிப்பு இதனைக் குறிக்கும். இதனைப் படிக்க பல்கலைக் கழக பட்டப்படிப்பு அவசியமானது, இருப்பினும் சில அரிதான நேரங்களில் மேம்பட்ட டிப்ளமோ படிப்பு போதுமானது.
# முதுகலை டிப்ளமோ

## இந்தியா

இந்தியாவில் பலவிதமான நிறுவனங்கள் மற்றும் பல்கலைக் கழகங்கள் முதுகலை டிப்ளமோ படிப்பினை வழங்குகின்றன. இப்படிப்பு நான்கு அரை வருடங்களைக் கொண்ட இரண்டாண்டுகளைக் கொண்டது. இது பயிற்சி, களப்பணி மற்றும் மதிப்புப் புள்ளிகளை அடிப்படையாகக் கொண்டது. இந்த படிப்பானது சிறப்பான முறையில் வேலை கிடைக்க மற்றும் தொழிற்சாலை வேலைகளுக்கு தயாராகும்படியான வேலை சார்ந்த படிப்புகளை வழங்குவது மற்றும் பயிற்சிகளை வழங்குவதை இலக்காகக் கொண்டது. ஒவ்வொரு தலைப்புகளிலும் ஆழமான கல்வியினை வழங்குதல், அறிவியல் கோட்பாடுகள், புதிய அணுகுமுறைகளின் நடைமுறைப்படுத்தல் ஆகியவற்றினை சிறப்புற வழங்குவதற்கான நோக்கத்தில் படிப்புமுறை வடிவமைக்கப்பட்டிருக்கும். மேலாண்மையில் முதுகலை டிப்ளமோ, தொழிற்சாலை பராமரிப்பு பொறியியல், மேம்பட்ட உற்பத்தி தொழில்நுட்பம், தொலைதூர உணர்வு மற்றும் புவியியல் தகவல் அமைப்பு, நிதி சந்தை, மனிதவள மேலாண்மை, சில்லரை மேலாண்மை மற்றும் சந்தைப்படுத்தல், சர்வதேச வணிக மேலாண்மை போன்றவை இந்தியாவில் வழங்கப்படும் கல்வி பிரிவுகளில் சில உதாரணங்கள். இளங்கலைப் படிப்பு முடித்து தொழில்நுட்பத்தில் பிடிப்புகொள்வதற்கு விரும்புபவர்களுக்காகவும், முதுகலை படிப்பில் இடைக்கால அளவில் தொழில்நுட்பத்தில் ஆர்வம்கொள்வதற்கு விரும்புபவர்களுக்காகவும் இந்த முதுகலை டிப்ளமோ உதவுகிறது.
# முதுகலை டிப்ளமோ

## அயர்லாந்து

உயர் கல்வி மற்றும் பயிற்சி விருதுகளுக்கான அமைப்பு முதுகலை டிப்ளமோவினை வழங்கும். ஜூன் 2005 முதல் இந்த அமைப்பானது முதுகலை டிப்ளமோவினை அனுமதித்து வருகிறது. அறிவியல், பொறியியல், மனிதநேயம் போன்ற பிரிவுகளின் கீழ் முதுகலை டிப்ளமோ வழங்கப்பட்டு வருகிறது. போதுமான இளங்கலைப் பட்டப்படிப்பு அல்லது அதற்கு நிகரான படிப்புகள் இருந்தால் மட்டுமே இப்படிப்பிற்கு அனுமதி வழங்கப்படுகிறது. பல கல்வி நிறுவனங்கள் முன் அனுபவம் மற்றும் கற்றல் அங்கீகாரம் திட்டத்தின் கீழ் செயல்படுகின்றன. அதன்படி கல்வியில் போதுமான தகுதியில்லாதவர்கள் அவர்களின் வெளியீடுகள், கல்வி தொடர்பான களப்பணிகள் அல்லது ஆராய்ச்சி அனுபவங்களின் மூலம் கல்வி தொடர்பான நேர்முகத் தேர்வில் கலந்துகொண்டு மேற்படிப்பினை மேற்கொள்ள இயலும்.
# முதுகலை டிப்ளமோ

## போர்ச்சுக்கல்

போர்ச்சுக்கலில் முதுகலை டிப்ளமோ இரு சூழ்நிலைகளில் வழங்கப்படும். அவை:
1. சார்பற்ற படிப்பின் ஒருபகுதியாக படிக்கும்போது...
2. முதுகலை படிப்பின் முதலாமாண்டினை படித்து முடித்த பின்பு...
# முதுகலை டிப்ளமோ

## சிங்கப்பூர்

சிங்கப்பூரில் இளங்கலை பட்டபடிப்பிற்கு பின்பு படிக்கும்படியான நிலையில் முதுகலை டிப்ளமோ உள்ளது. இது பட்டதாரி பள்ளி அல்லது பல்கலைக்கழகத்தினால் வழங்கப்படுகிறது. இதனை படித்து முடிக்க இரண்டு அல்லது அதற்கு மேற்பட்ட கல்வி காலங்கள் ஆகும். இதில் அதிகப்படியான பிரிவுகள் வழங்கப்படுகின்றன. இங்கு, இளங்கலைப் படிப்பு முடித்தவர்கள் மட்டுமே முதுகலை டிப்ளமோ படித்து பட்டம் பெற முடியும். முதுகலை டிப்ளமோவில் தேர்ச்சி பெற்றவர்கள் மட்டுமே கல்வி அமைச்சகத்தில் (சிங்கப்பூர்) பதிவு செய்யப்பட்டு, தொழிற்சாலையினால் அங்கீகரிக்கப்படுவார்கள்..